باش ناظیرین معاوینی و حکومت سؤزچوسو بکیر بوزداغ تورکیه سلاح‌لی قوه‌لری‌نین سوریه-نین عفرین بؤلگه‌سینده "زیتون دالی" عملیاتیندا 332 بؤلگه‌یه نظارتین اله کئچیریلدیگینی بیلدیردی.
سؤزچو بوزداغ باش ناظیر بینالی ییلدیریمین باشچیلیغیندا کئچیریلن ناظیرلر شوراسی نین ییغینجاغی داوام ائتدیگی زاماندا وئردیگی آچیقلامادا عملیاتین پلانلاشدیریلدیغی شکیلده داوام ائتدیگینی، عملیاتدا اؤنملی اوغورلار الده ائدیلدیگینی سؤیله‌دی.
عملیاتین باشلاندیغی گون‌دن بری‌دیر 49 عسگریمیزین شهید اولدوغونو قئید ائدن بوزداغ 208 عسگرین ده یارالاندیغینی، عفرین بؤلگه‌سیندن تروریستلر طرفیندن تورکیه سرحدلری داخیلینده ائدیلن هوجوم‌لاردا 7 سیویل شهید اولدوغونو، 125 سیویل شخصین خسارت آلدیغینی ایفاده ائتدی.
بکیر بوزداغ عفرینه نظارتین تامامیله تورکیه سلاح‌لی قوه‌لری‌نین نظارتینده اولدوغونو وورغولادی و بؤلگه‌دکی سیویل‌لرین عاجیل احتیاج‌لاری‌نین گؤروللمه‌سی اوچون تورکیه‌نین آدیم آتدیغینی، حاضردا 106 نقطه‌ده 8 مین 100 عائله‌یه اینسانی یاردیم چاتدیریلدیغینی دئدی.
بوزداغ سیویل‌لرین ساغلیق احتیاج‌لاری‌نین اؤدنیلمه‌سی اوچون ده بو ساحه‌دکی خیدمت‌لرین تورکیه طرفین‌دن داوام ائتدیریلدیگینی دیله گتیردی.
